‘हरुवाले भाग खोज्नु हुंदैन’, माओवादी नेताहरूले त्यसदिन सबभन्दा बढी चर्कोगरी बोलेको नारा यो थियो । कुल लोकप्रिय मत २९ प्रतिशत र कुल सिट ३७ प्रतिशत प्राप्त गरेको माओवादीले चर्को स्वरमा बोलिरहंदा आफूभन्दा बाहिर ७१ प्रतिशत मत र आफ्नो विपक्षमा ६३ प्रतिशत मत छ भन्ने बुझ पचायो । अवश्य पनि ऊ अरू पार्टीभन्दा ठूलो र अग्लो भएको छ र यस हैसियतमा उसलाई सरकारको नेतृत्व गर्ने हक लाग्छ । तर उसले संविधानअनुसार सरकार बनाउन चाहिने दुइ तिहाइ त के सामान्य बहुमत पनि पाएको छैन भन्ने तथ्यलाई बिर्सेर अन्य पार्टीको मानमर्दन गर्नु शोभनीय विषय होइन । सरकार बनाउन सहमति चाहिन्छ र सहमतिका लागि अरूहरूका गुनासा सुन्नसक्नुपर्छ, अरूका आशङ्का निवारण गर्नुपर्छ, अरूका प्रश्नको जवाफ दिइनुपर्छ र अरूलाई आश्वस्त तुल्याइनुपर्छ । र्सार्वजनिक स्थलमा पाखुरा सुर्केर सहमति जुट्दैन भन्ने कुरा माओवादी नेतृत्वले बुझनैपर्छ । पार्टीमात्र ठूलो भएर पुग्दैन, छाती पनि ठूलै चाहिन्छ ।
